2001/523/EY: Komission päätös, tehty 27 päivänä kesäkuuta 2001, ekologisista arviointiperusteista yhteisön ympäristömerkin myöntämiseksi yleispuhdistusaineille ja saniteettipuhdistusaineille (ETA:n kannalta merkityksellinen teksti) (tiedoksiannettu numerolla K(2001) 1670)



Virallinen lehti nro L 189 , 11/07/2001 s. 0025 - 0037



Komission päätös, tehty 27 päivänä kesäkuuta 2001, ekologisista arviointiperusteista yhteisön ympäristömerkin myöntämiseksi yleispuhdistusaineille ja saniteettipuhdistusaineille (tiedoksiannettu numerolla K(2001) 1670) (ETA:n kannalta merkityksellinen teksti) (2001/523/EY) EUROOPAN YHTEISÖJEN KOMISSIO, joka ottaa huomioon Euroopan yhteisön perustamissopimuksen, ottaa huomioon tarkistetusta yhteisön ympäristömerkin myöntämisjärjestelmästä 17 päivänä heinäkuuta 2000 annetun Euroopan parlamentin ja neuvoston asetuksen (EY) N:o 1980/2000(1) ja erityisesti sen 3, 4 ja 6 artiklan, sekä katsoo seuraavaa: (1) Asetuksen (EY) N:o 1980/2000 3 artiklan mukaan ympäristömerkki voidaan myöntää tuotteelle, jolla on ominaisuuksia, joiden ansiosta se voi vaikuttaa merkittävästi keskeisten ympäristönäkökohtien parantamiseen. (2) Asetuksen (EY) N:o 1980/2000 4 artiklassa säädetään, että erityiset ympäristömerkin myöntämisperusteet vahvistetaan tuoteryhmittäin. (3) Tässä päätöksessä säädetyt toimenpiteet on laadittu ja hyväksytty asetuksen (EY) N:o 1980/2000 6 artiklassa säädettyjen ympäristömerkin myöntämisperusteiden vahvistamisessa noudatettavien menettelyjen mukaisesti. (4) Tässä päätöksessä säädetyt toimenpiteet ovat asetuksen (EY) N:o 1980/2000 17 artiklalla perustetun komitean lausunnon mukaiset, ON TEHNYT TÄMÄN PÄÄTÖKSEN: 1 artikla Tuoteryhmä "yleispuhdistusaineet ja saniteettipuhdistusaineet" (jäljempänä "tuoteryhmä") jaetaan kahteen alaryhmään, jotka määritellään seuraavasti: Yleispuhdistusaineet: lattioiden, seinien, kattojen ja muiden kiinteiden pintojen tavanomaiseen puhdistukseen tarkoitetut pesuainetuotteet, jotka liuotetaan veteen tai joita laimennetaan vedellä ennen käyttöä. Saniteettipuhdistusaineet: pesuainetuotteet, jotka on tarkoitettu lian ja/tai saostumien tavanomaiseen poistoon (myös hankaamalla) saniteettitiloissa, kuten pyykinpesutiloissa, kylpyhuoneissa, suihkuissa, WC-tiloissa ja keittiöissä. Alaryhmään eivät sisälly tuotteet, joiden käyttö tapahtuu automaattisesti WC-altaan huuhtomisen yhteydessä (esim. "itseannostelevat tuotteet" kuten WC-raikastimet), eivätkä tuotteet, jotka on tarkoitettu käytettäviksi WC-altaan vesisäiliössä. Alaryhmään eivät sisälly tuotteet, joilla ei ole kalkinpoiston lisäksi muuta puhdistavaa vaikutusta. Alaryhmään eivät sisälly desinfiointiaineet. Tuoteryhmään eivät sisälly tuotteet, jotka on tarkoitettu tarkemmin rajattuun puhdistuskäyttöön, kuten uuninpuhdistusaineet, ikkunanpuhdistusaineet, lattiavahan- ja maalinpoistoaineet, kiillotusaineet ja viemäriputken puhdistimet. Tuoteryhmään sisältyvät kotitalouskäyttöön tarkoitettujen tuotteiden lisäksi myös ammattikäyttöön tarkoitetut tuotteet. 2 artikla Tuoteryhmän ympäristövaikutukset ja käyttökelpoisuus arvioidaan liitteessä ja sen lisäyksessä esitettyjen erityisten ekologisten arviointiperusteiden pohjalta. 3 artikla Tuoteryhmän määritelmä ja tuoteryhmää koskevat arviointiperusteet ovat voimassa kolme vuotta tämän päätöksen voimaantulopäivästä. Jos ennen tämän ajanjakson päättymistä ei ole annettu tarkistettuja ekologisia arviointiperusteita, perusteiden voimassaoloa jatketaan vuodella. 4 artikla Hallinnollisia tarkoituksia varten tälle tuoteryhmälle annetaan tunnusnumero "020". 5 artikla Tämä päätös on osoitettu kaikille jäsenvaltioille. Tehty Brysselissä 27 päivänä kesäkuuta 2001. Komission puolesta Margot Wallström Komission jäsen (1) EYVL L 237, 21.9.2000, s. 1. LIITE YLEISET PERIAATTEET Saadakseen ympäristömerkin yleispuhdistusaineen tai saniteettipuhdistusaineen (jäljempänä "tuote") on kuuluttava 1 artiklassa määriteltyyn tuoteryhmään ja täytettävä tässä liitteessä esitetyt arviointiperusteet ja hakemuksen yhteydessä on esitettävä arviointiperusteissa ja teknisessä lisäyksessä mainitut testaustulokset. Tarvittaessa voidaan käyttää muita testimenetelmiä, jos hakemusten arvioinnista vastaava toimivaltainen elin (jäljempänä "toimivaltainen elin") hyväksyy niiden vastaavuuden. Toimivaltaisten elinten olisi tunnustettava EN 45 000 -sarjan standardien tai vastaavien kansainvälisten standardien nojalla akkreditoitujen elinten tekemät testit ja tarkastukset. Jollei testejä mainita erikseen tai jos niiden mainitaan olevan ainoastaan tarkastusta tai valvontaa varten, toimivaltaisen elimen on turvauduttava tapauksen mukaan hakijan toimittamiin vakuutuksiin ja asiakirjoihin ja/tai riippumattomiin tarkastuksiin. Jos erityisiä asiakirjoja ja/tai vakuutuksia vaaditaan, niiden toimittamisesta vastaa(vat) tarpeen mukaan hakija ja/tai valmistaja(t) ja/tai toimittaja(t). Kun perusteissa viitataan valmistusaineisiin, näillä tarkoitetaan aineita ja valmisteita. Hakemuksen arvioinnissa ja tässä liitteessä vahvistettujen arviointiperusteiden vaatimustenmukaisuuden tarkastuksessa toimivaltaisten elinten suositellaan ottavan huomioon tunnustettujen ympäristönhallintojärjestelmien kuten EU:n ympäristöasioiden hallinta- ja auditointijärjestelmä EMASin tai ISO 14001 -standardin noudattamisen (huomautus: näiden hallintojärjestelmien soveltaminen ei ole pakollista). Näiden perusteiden avulla pyritään: - vähentämään ympäristövaikutuksia rajoittamalla haitallisten valmistusaineiden määrää, vähentämällä pesuaineen kulutusta ja vähentämällä pakkausjätteen määrää, - vähentämään tai ehkäisemään vaarallisten aineiden käytöstä ympäristölle ja ihmisten terveydelle aiheutuvia vaaroja, - jakamaan tietoa, joka auttaa kuluttajia käyttämään tuotetta tehokkaasti ja mahdollisimman vähäisiä ympäristövaikutuksia aiheuttaen. Vaatimukset on asetettu tasolle, joka suosii ympäristövaikutuksiltaan vähäisten yleispuhdistusaineiden ja saniteettipuhdistusaineiden merkitsemistä. TOIMINNALLINEN YKSIKKÖ Yleispuhdistusaineiden toiminnallinen yksikkö (jota käytetään jäljempänä olevissa arviointiperusteissa) on valmistajan yhteen pesuvesilitraan suosittelema annos tuotetta grammoina. Saniteettipuhdistusaineille ei ole määritelty toiminnallista yksikköä (jäljempänä olevat asiaa koskevat arviointiperusteet on laskettu 100 grammalle tuotetta). EKOLOGISET ARVIOINTIPERUSTEET 1. Ekomyrkyllisyys ja biologinen hajoavuus Kriittinen laimennusmäärä - toksisuus (CDVtox) lasketaan kullekin valmistusaineelle (i) yhtälöllä >PIC FILE= "L_2001189FI.002602.TIF"> jossa massa (i) on valmistusaineen massa toiminnallista yksikköä kohden (yleispuhdistusaineet) tai 100 grammassa tuotetta (saniteettipuhdistusaineet), LF kuormituskerroin ja LTE pitkäaikaisia toksisuusvaikutuksia aiheuttava valmistusaineen pitoisuus. Muuttujien LF ja LTE arvot annetaan lisäyksen kohdassa A olevassa pesuaineiden valmistusainetietokannassa (DID-luettelossa). Jos kyseessä olevaa valmistusainetta ei ole mainittu DID-luettelossa, hakijan on arvioitava muuttujien arvot käyttämällä lisäyksen kohdassa B kuvattua menettelytapaa. Tuotteen CDVtox-arvo on kaikkien valmistusaineiden CDVtox-arvojen summa. Yleispuhdistusaineilla tuotteen CDVtox-arvo ei saa olla suurempi kuin 400 l / toiminnallinen yksikkö. Saniteettipuhdistusaineilla tuotteen CDVtox-arvo ei saa olla suurempi kuin 4000 l / 100 g tuotetta. Toimivaltaiselle elimelle on ilmoitettava tuotteen täsmällinen koostumus sekä yksityiskohtaiset CDVtox-laskelmat, joista käy ilmi tämän arviointiperusteen noudattaminen. 2. Fosfori ja fosfonaatit Tuotteen sisältämän fosforin kokonaismäärä on laskettava toiminnallista yksikköä kohden (yleispuhdistusaineet) tai 100 grammassa tuotetta (saniteettipuhdistusaineet) ottamalla huomioon kaikki fosforia sisältävät valmistusaineet. Yleispuhdistusaineiden kokonaisfosforipitoisuus (P) ei saa olla suurempi kuin 0,2 g / toiminnallinen yksikkö. Saniteettipuhdistusaineiden kokonaisfosforipitoisuus (P) ei saa olla suurempi kuin 2 g / 100 g tuotetta. Fosfonaatteja (fosforina laskettuna) saa olla enintään 0,02 g / toiminnallinen yksikkö yleispuhdistusaineissa ja enintään 0,2 g / 100 g saniteettipuhdistusaineissa. Toimivaltaiselle elimelle on ilmoitettava tuotteen täsmällinen koostumus sekä yksityiskohtaiset laskelmat, joista käy ilmi tämän arviointiperusteen noudattaminen. 3. Pinta-aktiivisten aineiden anaerobinen biologinen hajoavuus Kaikkien tuotteessa käytettyjen pinta-aktiivisten aineiden on oltava biologisesti hajoavia anaerobisissa olosuhteissa. Tuotteen täsmällinen koostumus on ilmoitettava. DID-luettelosta (katso lisäyksen kohta A) käy ilmi, onko tietty pinta-aktiivinen aine anaerobisesti biologisesti hajoava (eli niitä aineita, joiden kohdalla on anaerobista biologista hajoavuutta koskevassa sarakkeessa "K", ei saa käyttää). Niistä pinta-aktiivisista aineista, joita ei ole mainittu DID-luettelossa, on esitettävä julkaisuista tai muista lähteistä saadut asiaankuuluvat tiedot tai asianmukaiset testitulokset, jotka osoittavat niiden olevan anaerobisesti biologisesti hajoavia. Anaerobisen hajoavuuden referenssitesti on ISO 11734 (ECETOC nro. 28, kesäkuu 1988) tai vastaava testimenetelmä. Hajoavuuden on oltava vähintään 60 prosenttia anaerobisissa olosuhteissa. 4. Vaaralliset tai myrkylliset aineet tai valmisteet a) Tuote ei saa sisältää seuraavia valmistusaineita tuotteen ainesosana tai jonkin tuotteeseen sisältyvän valmisteen osana: - alkyylifenolietoksylaatit (APEO) - nitromyskit ja polysykliset myskit, muun muassa seuraavat: Ksyleenimyski: 5-tert-butyyli-2,4,6-trinitro-m-ksyleeni Synteettinen ambramyski: 4-tert-butyyli-3-metoksi-2,6-dinitrotolueeni Moskene: 1,1,3,3,5-pentametyyli-4,6-dinitroindaani Tiibetinmyski: 1-tert-butyyli-3,4,5-trimetyyli-2,6-dinitrobentseeni Ketonimyski: 4'-tert-butyyli-2'6'-dimetyyli-3',5'-dinitroasetafenoni HHCB: 1,3,4,6,7,8-heksahydro-4,6,6,7,8,8-heksametyylisyklopenta(g)-2-bentsopyreeni AHTN:6-asetyyli-1,1,2,4,4,7-heksametyylitetraliini - EDTA (eteenidiamiinitetraetikkahappo) - NTA (nitrilotrietikkahappo) - kvaternaariset ammoniumyhdisteet - glutaraldehydi Toimivaltaiselle elimelle on ilmoitettava tuotteen täsmällinen koostumus ja sille on toimitettava vakuutus siitä, ettei tuote sisällä mitään edellä mainittuja aineita joko yksittäisenä ainesosana tai jonkin tuotteeseen sisältyvän valmisteen osana. b) Tuote ei saa sisältää valmistusaineita, joihin on liitetty vaarallisuutta osoittava lauseke R31 (kehittää myrkyllistä kaasua hapon kanssa), R40 (ajallista näyttöä karsinogeenisesta vaikutuksesta), R45 (aiheuttaa syöpäsairauden vaaraa), R46 (saattaa aiheuttaa periytyviä perimävaurioita), R49 (aiheuttaa syöpäsairauden vaaraa hengitettynä), R68 (pysyvien vaurioiden vaara), R50 + 53 (erittäin myrkyllistä vesieliöille, voi aiheuttaa pitkäaikaisia haittavaikutuksia vesiympäristössä), R51 + 53 (myrkyllistä vesieliöille, voi aiheuttaa pitkäaikaisia haittavaikutuksia vesiympäristössä), R59 (vaarallista otsonikerrokselle), R60 (voi heikentää hedelmällisyyttä), R61 (vaarallista sikiöille), R62 (voi mahdollisesti heikentää hedelmällisyyttä), R63 (voi olla vaarallista sikiöille), R64 (saattaa aiheuttaa haittaa rintaruokinnassa oleville lapsille), tai jokin näiden yhdistelmä vaarallisten aineiden luokitusta, pakkaamista ja merkintöjä koskevien lakien, asetusten ja hallinnollisten määräysten lähentämisestä 27 päivänä kesäkuuta 1967 annetun neuvoston direktiivin 67/548/ETY(1) ja sen myöhempien muutosten tai vaarallisten valmisteiden luokitusta, pakkaamista ja merkintöjä koskevien lakien, asetusten ja hallinnollisten määräysten lähentämisestä 31 päivänä toukokuuta 1999 annetun Euroopan parlamentin ja neuvoston direktiiviin 1999/45/EY(2) ja sen myöhempien muutosten mukaisesti. Kaikkien sellaisten tuotteessa käytettyjen valmisteiden ainesosien, joiden massa on enemmän kuin 0,1 prosenttia valmisteen massasta, on myös täytettävä edellä mainittu vaatimus. Biosidit, joita käytetään tuotteen säilyvyyden parantamiseen (mikä on jäljempänä olevan biosidejä koskevan arviointiperusteen nojalla sallittua) ja joihin on liitetty vaarallisuutta osoittava lauseke R50 + 53 tai R51 + 53, ovat kuitenkin sallittuja, mutta ainoastaan sillä edellytyksellä, etteivät ne ole mahdollisesti biologisesti kertyviä. Biosidiä pidetään mahdollisesti biologisesti kertyvänä, jos log Pow (jakaantumiskerroin oktanoli/vesi) >= 3,0 (paitsi jos kokeellisesti määritelty BCF <= 100). Toimivaltaiselle elimelle on ilmoitettava tuotteen täsmällinen koostumus ja sille on toimitettava jäljennökset kunkin valmistusaineen käyttöturvallisuustiedotteista, joista on käytävä ilmi kunkin valmistusaineen luokitus tai sen puuttuminen, sekä vakuutus siitä, ettei tuote sisällä mitään edellä mainittuja aineita. Samoin kaikkien tuotteessa käytettävien valmisteiden toimittajien on annettava vakuutus siitä, että valmiste on edellä mainittujen vaatimusten mukainen. 5. Haihtuvat orgaaniset yhdisteet Tuote saa sisältää enintään 10 painoprosenttia haihtuvia orgaanisia yhdisteitä, joiden kiehumispiste on alle 150 °C. Toimivaltaiselle elimelle on ilmoitettava tuotteen täsmällinen koostumus ja sille on toimitettava jäljennökset kunkin orgaanisen valmistusaineen käyttöturvallisuustiedotteista sekä vakuutus tämän arviointiperusteen noudattamisesta. 6. Väriaineet Tuotteessa käytettyjen väriaineiden on oltava sallittuja kosmeettisia valmisteita koskevan jäsenvaltioiden lainsäädännön lähentämisestä 27 päivänä heinäkuuta 1976 annetussa neuvoston direktiivissä 76/768/ETY(3) ja sen myöhemmissä muutoksissa. Toimivaltaiselle elimelle on toimitettava vakuutus tämän arviointiperusteen noudattamisesta sekä täydellinen luettelo käytetyistä väriaineista. 7. Hajusteet a) Tuote ei saa sisältää hajusteita, jotka sisältävät nitromyskejä tai polysyklisiä myskejä (siten kuin ne on määritelty edellä olevassa arviointiperusteessa). b) Jos tuote sisältää yhtä tai useampaa seuraavista hajusteista, tästä on oltava pakkauksessa selvä merkintä, jossa mainitaan kyseisten hajusteiden nimet: >TAULUKON PAIKKA> c) Kaikki valmistusaineet, joita lisätään tuotteeseen hajusteina, on valmistettava ja/tai niitä on käsiteltävä Kansainvälisen hajusteliiton (IFRA) käytännesääntöjen mukaisesti. Toimivaltaiselle elimelle on toimitettava vakuutus tämän arviointiperusteen kaikkien osien noudattamisesta. 8. Herkistävät aineet Tuotteeseen ei saa liittää vaarallisuutta osoittavaa lauseketta R42 (altistuminen hengitysteitse voi aiheuttaa herkistymistä) ja/tai R43 (ihokosketus voi aiheuttaa herkistymistä) direktiivin 1999/45/EY mukaisesti. Toimivaltaiselle elimelle on ilmoitettava tuotteen täsmällinen koostumus ja sille on toimitettava jäljennökset kunkin valmistusaineen käyttöturvallisuustiedotteista, joista on käytävä ilmi kunkin valmistusaineen luokitus tai sen puuttuminen, sekä vakuutus tämän arviointiperusteen noudattamisesta. 9. Biosidit a) Tuote saa sisältää biosidejä ainoastaan sen säilyvyyden parantamiseksi ja pelkästään tätä tarkoitusta varten asianmukaisesti annosteltuna. Tämä ei koske pinta-aktiivisia aineita, joilla voi olla myös biosidiominaisuuksia. Toimivaltaiselle elimelle on ilmoitettava tuotteen täsmällinen koostumus ja sille on toimitettava jäljennökset lisättyjen säilytysaineiden käyttöturvallisuustiedotteista sekä tiedot tuotteen säilyvyyden kannalta tarvittavasta annostuksesta. Toimivaltaiselle elimelle on toimitettava vakuutus tämän arviointiperusteen noudattamisesta. b) Pakkauksessa tai muissa tiedotteissa ei saa väittää tai antaa ymmärtää, että tuotteella on mikrobeja tuhoava vaikutus. Toimivaltaiselle elimelle on toimitettava kussakin pakkaustyypissä käytetty teksti ja kuvitus ja/tai mallikappale kustakin erilaisesta pakkaustyypistä sekä vakuutus tämän arviointiperusteen noudattamisesta. 10. Pakkauksia koskevat vaatimukset a) Yleispuhdistusaineiden vesipitoisuuden on oltava <= 90 % (w/w) (pakkausmateriaalin minimoimiseksi). b) Ponneaineita sisältäviä sumutteita ei saa käyttää. c) Muovien merkinnöissä on noudatettava pakkauksista ja pakkausjätteistä 20 päivänä joulukuuta 1994 annettua Euroopan parlamentin ja neuvoston direktiiviä 94/62/EY(4) tai standardin DIN 6120 osia 1 ja 2 yhdessä standardin DIN 7728 osan 1 kanssa. d) Jos kuluttajapakkaus on valmistettu kierrätysmateriaalista, tästä kertovien pakkausmerkintöjen on oltava standardin ISO 14021 "Environmental labels and declarations - Self declared claims (type II environmental labelling)" mukaisia. e) Kuluttajapakkauksen osat on voitava helposti erottaa vain yhtä materiaalia sisältäviin osiin. Toimivaltaiselle elimelle on ilmoitettava tuotteen täsmällinen koostumus ja sille on toimitettava mallikappale pakkauksesta kaikkine merkintöineen. Toimivaltaiselle elimelle on toimitettava vakuutus tämän arviointiperusteen noudattamisesta. SOVELTUVUUS KÄYTTÖÖN 11. Soveltuvuus käyttöön Tuotteen on sovelluttava käyttöön ja sen on täytettävä kuluttajien tarpeet. Toimivaltaiselle elimelle on toimitettava kaikki asiaankuuluvat tiedot. Näihin on vähintään sisällyttävä tulokset tehokkuustestistä, jossa tuotetta verrataan (suositeltua annostelua noudattaen) veteen ja vähintään yhteen toiseen tuotteeseen (joka on yleisesti saatavilla alueella, jossa ympäristömerkin saanutta tuotetta on tarkoitus markkinoida, ja suositeltua annostelua noudattaen). Näissä vertailuissa käytettyjen vertailutuotteen(-tuotteiden) ja testimenetelmän valinta on perusteltava. Suhteellista tehokkuutta on arvioitava yhdellä tai useammalla tyypillisellä pinnalla, jota varten tuotetta mainostetaan. Käytettyjen testimuuttujien ja likaisuusasteen on vastattava todellisia olosuhteita, esim. keittiöpuhdistusaineiden testauksessa olisi käytettävä vanhoja rasvatahroja ja kylpyhuoneen puhdistusaineiden testauksessa olisi otettava huomioon kalkkisaippuan hajottamiskyky. Happamien WC-puhdistusaineiden testaukseen hakija voi käyttää esimerkiksi happamia WC-puhdistusaineita koskevaa IKW-testiä (SÖFW Journal 126 11-2000). Yleispuhdistusaineiden testaukseen hakija voi käyttää esimerkiksi CTTN-IREN:n vahvistamaa testimenetelmää "Washing of tiled floors and grease removal from kitchen surfaces". KULUTTAJILLE ANNETTAVAT TIEDOT 12. Pakkauksessa olevat tiedot a) Annostusohjeet Yleispuhdistusaineiden pakkauksessa on oltava tarkka annostelusuositus ja vastaava kuvake (esim. 5 litran astia ja korkillisten lukumäärä sekä määrä millilitroina). Jos saniteettipuhdistusaine on tiivisteen muodossa, pakkaukseen on merkittävä selvästi, että tuotetta tarvitaan vain pieni määrä verrattuna tavanomaisiin (eli tiivistämättömiin) tuotteisiin. Pakkauksessa on oltava seuraava merkintä (tai vastaava teksti): "Oikea annostelu pienentää kustannuksia ja vähentää ympäristövaikutuksia." b) Turvallisuusohjeet Tuotteessa on oltava seuraavat turvallisuusohjeet (tai vastaava teksti) sekä tekstinä että vastaavana kuvakkeena: "Ei lasten käsiin" "Eri pesuaineita ei saa sekoittaa" "Sumutettua tuotetta ei saa hengittää" (Huomautus: ainoastaan tuotteissa, jotka on pakattu sumutteina). c) Valmistusaineita koskevat tiedot ja merkinnät Pesu- ja puhdistusaineiden tuoteselosteista 13 päivänä syyskuuta 1989 annettua komission suositusta 89/542/ETY(5) on sovellettava. Jos tuote sisältää hajusteita, siitä on oltava merkintä pakkauksessa. d) Ympäristömerkkiä koskevat tiedot Pakkauksessa on oltava seuraava merkintä (tai vastaava teksti): "Lisätietoja EU:n ympäristömerkistä saa Internet-sivulta http://europa.eu.int/ecolabel" Toimivaltaiselle elimelle on toimitettava mallikappale pakkauksesta kaikkine merkintöineen sekä vakuutus tämän arviointiperusteen kaikkien osien noudattamisesta. 13. Ympäristömerkissä olevat tiedot Ympäristömerkin kentässä 2 on oltava seuraava teksti: - vähäisempi vaikutus vesieliöihin - selkeät annosteluohjeet. 14. Ammattikoulutus Jos puhdistusaine on tarkoitettu ammattikäyttöön, valmistajan, jakelijan tai jonkin muun osapuolen on tarjottava siivoushenkilöstölle koulutusta tai koulutusmateriaalia. Koulutuksessa on selitettävä vaihe vaiheelta oikea laimennus, käyttö, hävitys ja laitteiden käyttö. Toimivaltaiselle elimelle on toimitettava näyte koulutusmateriaalista ja/tai kuvaus koulutuskursseista. (1) EYVL 196, 16.8.1967, s. 1. (2) EYVL L 200, 31.5.1999, s. 1. (3) EYVL L 262, 27.9.1976, s. 169. (4) EYVL L 365, 31.12.1994, s. 10. (5) EYVL L 291, 10.10.1989, s. 55. Lisäys PESUAINEIDEN VALMISTUSAINETIETOKANTA JA NIIHIN VALMISTUSAINEISIIN SOVELLETTAVA MENETTELYTAPA, JOITA EI MAINITA TIETOKANNASSA A. Jäljempänä annettuja tietoja yleisimmin käytetyistä pesuaineiden valmistusaineista käytetään ekologisten arviointiperusteiden laskentaan (Huomautus: tässä tuoteryhmässä ei käytetä muuttujia aerobisesti biologisesti hajoamaton, liukenevat epäorgaaniset aineet, liukenemattomat orgaaniset aineet, teoreettinen hapenkulutus sekä muuttujan anaerobisesti biologisesti hajoamaton korjauskertoimia CF)) Valmistusainetietokanta (DID-luettelo; versio 29.9.1998) >TAULUKON PAIKKA> Huomautukset: K= Kyllä, perustetta sovelletaan. O= Ei, perustetta ei sovelleta. LTE= Pitkäaikaisvaikutuspitoisuus. NOEC= Ei todettavaa vaikuttavaa pitoisuutta. CF= Korjauskerroin anaerobisesti hajoamattomille orgaanisille aineille. THOD= Teoreettinen hapenkulutus. B. Menettelytapa sellaisia valmistusaineita varten, joita ei ole mainittu DID-luettelossa Niiden valmistusaineiden osalta, joita ei ole mainittu DID-luettelossa, hakijoiden on määriteltävä kyseessä olevien muuttujien asianmukaiset arvot omalla vastuullaan. Tiedot sovellettavista testimenetelmistä ovat neuvoston direktiivin 67/548/ETY(1) asiaankuuluvissa liitteissä. Jäljempänä esitetään pitkäaikaisia toksisuusvaikutuksia aiheuttavan pitoisuuden (LTE) ja kuormituskertoimien (LF) arvioinnissa käytettävä menettelytapa. 1. PITKÄAIKAISIA TOKSISUUSVAIKUTUKSIA AIHEUTTAVAN PITOISUUDEN (LTE) ARVIOINTI LTE-arvoksi on valittava alhaisin vahvistettu kaloihin, vesikirppuihin (Daphnia magna) tai leviin kohdistuvan pitkäaikaisen toksisuusvaikutuksen pitoisuus. Aineille lopulta valittavia LTE-arvoja voidaan korjata, jos käytettävissä on homologeihin ja/tai määrällisiin rakenteen ja aktiivisuuden välisiin suhteisiin (QSAR) perustuvia tietoja. Jos pitkäaikaista toksisuutta koskevat tiedot (kuten NOEC) puuttuvat yhdeltä tai useammalta näistä kolmesta lajista tai jos saatavilla on ainoastaan lyhytaikaista toksisuutta koskevia tietoja (kuten LC50), käytetään seuraavia turvallisuuskertoimia (UF): 1.1. Muiden kuin pinta-aktiivisten aineiden turvallisuuskertoimet (UF) >TAULUKON PAIKKA> Näistä säännöistä voidaan sallia poikkeus, jos voidaan esittää todisteita siitä, että matalammat arvot ovat tieteellisesti perusteltuja. 1.2. Pinta-aktiivisten aineiden turvallisuuskertoimet (UF) >TAULUKON PAIKKA> 2. KUORMITUSKERTOIMIEN (LF) ARVIOINTI Kriittisen laimennusmäärän - toksisuus (CDVtox) laskennassa käytettävät kuormituskertoimet (LF) kuvaavat sitä prosenttiosuutta aineesta, joka kulkeutuu jäteveden käsittelyjärjestelmän läpi, ja ne riippuvat aineen biologisesta hajoavuudesta ja sorptio-ominaisuuksista. 2.1. Orgaanisten aineiden kuormituskertoimet >TAULUKON PAIKKA> Huomautus: Sorptio voidaan arvioida arvolla log Pow (jakaantumiskerroin oktanoli/vesi), jolloin log Pow < 2 merkitsee "alhaista sorptiota", log Pow 2 < x < 4 "keskimääräistä sorptiota" ja log Pow > 4 "korkeaa sorptiota". Jos sorptiotietoja ei ole saatavilla, sorption oletetaan olevan alhainen. 2.2. Erityismenettely nopeasti hajoaville pinta-aktiivisille aineille >TAULUKON PAIKKA> 2.3. Erityismenettelytapa epäorgaanisille aineille >TAULUKON PAIKKA> (1) EYVL 196, 16.8.1967, s. 1.